Yarba ahorow pii na otum ka nyimpa n’enyi a tɛ dzi mu akotsen. Ɔyɛ yarba a otum ka mbofra na mpanyimfo nyinara mbom, ɔtaa ka mpanyimfo papaapa ɔnam hɔn mfe a ɔwɔ enyim no ntsi. Ɔba no dɛm a, ɔma adzehu yɛ haw ma hɔn na binom mpo hɔn enyi tum fura.
Tɛ yɛ ber a enyi aba n’akatadodze no do yɛ kusuww anaa yɛ sum na ɔma adzehu yɛ dzen ma onyia bi. Sɛ ɔba no dɛm a, ɔtse dɛ obi a ɔrohwɛ adze wɔ bɔw mu; ɔyɛ no nkusuwnkusuw na ɔma onnhu adze yie ber a onyia no ridzi dwuma bi.
Tɛ yɛ adze a ommfitsi prɛko pɛr mmba mbom, ɔhyɛ ahyɛ asɛ ba nkakrankakra. Sɛ ɔrehyɛ ase a, enyi aba n’akatadodze no ne beebi kakra na ɔyɛ nkusuwnkusuw a ɔmma nyimpa no nndwen dɛ n’enyi no ho rotɔ kyema. Tɛ no dodowara ba ber a nyimpa rinyin anaa ber a kyema bi aba ntsin a osusuo enyi no no ho. Edzibandur a yenya fi nam na merekye mu na faeba a ɔwɔ enyi no do hyɛ ase bubu na iyi na ɔma enyi no do no yɛ kusuww no.

Nhwehwɛmu ada no edzi dɛ binom so dze gyina yarba ahorow pii a nyimpa no dze fi ne na yamu bae a ɔma kwan ma tɛ so tum dze no ho gye mu. Bi tse dɛ nsanom, kɛseyɛ, mbɔgya mbordo, esikyire yarba, ndubabɔn no nnomee, enyi sɛgyiri pii ne nyeɛ na ndzɛmba ahorow pii a ɔkeka ho ma tɛ tum ba.
Tɛ no gu do reyɛ kɛse no, na sum no a abɛda enyi n’akatadodze no do no so retserɛw kɔ enyim. Iyi ma kandzea a ɔfa enyi no mu ma ɔma enyi no tum hu adze no nntum mmfa mu. Iyi ma nsunsuando ahorow pii hyɛ ase da no ho edzi.
Dza ɔbɛma obi ehu dɛ oenya tɛ no mu bi na odzidzi do yi:
1. Onyia no n’enyi do taa yɛ no nkusuwkusuw a ɔma onnhu adze yie anafua.
2. Aber biara a onyia no hia kandzea dze akenken anaa edzi dwuma bi no.
3. Onyia no taa sesa no nhwehwɛnyiwa.
4. Onyia no n’enyi do sese fi fitaa yɛ dɛ akokɔangoa.
5. Onyia no hu edza ebien ebien.
Nhwehwɛmu akyerɛ dɛ, tɛ gu mu anan; dza ɔka enyi akatadodze no ne mfinimfin, dza ɔka ne nkyɛnkyɛn, dza ɔka n’ekyir na dza wɔdze wo.
Sɛ obi nya tɛ na ɔannhwɛ enndzi ho dwuma a, otum ma enyi no fura. Iyi ntsi, ɔsɛ dɛ nyimpa biara ma n’enyi kɔ n’enyi ho amma ɔaannhwer n’enyi.
Kenkan pii fa tɛ n’ahorow ho na kwan a yɛbɛfa do abɔ hɛn ho ban amma tɛ anngye hɛn adze hu ammbɔ do.
